Banca Comercială a Etiopiei, care este și cea mai mare din țară, încearcă să recupereze milioanele de dolari retrase de clienți în urma unei "erori de sistem". Clienții băncii au descoperit sâmbătă dimineața, 16 martie, că puteau scoate mai mulți bani decât aveau în conturile lor. Peste 40 de milioane de dolari au fost retrase sau transferate către alte bănci, informează BBC.
Președintele băncii, Abe Sano, a declarat că cei mai mulți bani au fost retrași de studenții de la Commercial Bank of Ethiopia (CBE).
Un student din vestul Etiopiei a declarat pentru sursa citată anterior că oamenii au format cozi lungi la bancomatele din campusuri și că au retras bani până când autoritățile au ajuns în campus.
Studentul de la Institutul Universitare de Tehnologie Jimma a mărturisit că "nu a crezut că este adevărat" când i s-a transmis că poate să scoată sume imense de bani de la bancomate.
Un alt student, de la Universitatea Dilla din sudul Etiopiei, a mărturisit că mai mulți colegi de-ai lui au scos bani de la CBE.
În prezent, peste 38 de milioane de persoane dețin conturi la această bancă.
Banca Centrală a Etiopiei a emis duminică o declarație în care a afirmat că "o eroare" a avut loc în timpul "activităților de întreținere și inspecție".
Președintele băncii nu a dezvăluit suma totală care a fost retrasă, însă a declarat că pierderea suferită a fost mică, comparativ cu activele totale ale băncii. De asemenea, el a ținut să sublinieze că CBE nu a fost lovită de un atac cibernetic, motiv pentru care clienții nu trebuie să se îngrijoreze.
După această "eroare de sistem", cel puțin trei universități le-au cerut studenților să returneze banii care nu le aparțin.
Abe Sano a declarat că cine va returna banii extrași în timp ce banca s-a confruntat cu o "eroare de sistem" nu va fi acuzat de infracțiune penală.